
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	  3.06.2010

	Nr.
	  26/1357


Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra propunerii legislative propunerii legislative privind modificarea şi completarea articolului 4 din Legea nr.50 din 29 iulie 1991 privind autorizarea executării lucrărilor de construcţii cu modificările şi completările ulterioare, trimisă comisiei pentru examinare pe fond, cu adresa nr.Pl.x 262 din 3 mai 2010.

PREŞEDINTE,

Sulfina BARBU
Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

R A P O R T      
asupra propunerii legislative propunerii legislative privind modificarea şi completarea articolului 4 din Legea nr.50 din 29 iulie 1991 privind autorizarea executării lucrărilor de construcţii cu modificările şi completările ulterioare

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x 262 din 3 mai 2010, cu dezbaterea pe fond în procedură obişnuită, a propunerii legislative propunerii legislative privind modificarea şi completarea articolului 4 din Legea nr.50 din 29 iulie 1991 privind autorizarea executării lucrărilor de construcţii cu modificările şi completările ulterioare.
La întocmirea prezentului raport Comisia a avut în vedere:

· avizul favorabil al Consiliului Legislativ (nr. 1431/27.11.2009)
· punctul de vedere negativ al Guvernului (nr. 318/8.02.2010)


Propunerea legislativă are ca obiect de reglementare modificarea şi completarea art.4 din Legea nr.50/1991 privind autorizarea executării lucrărilor de construcţii, în sensul limitării competenţelor primarilor de comune în domeniul emiterii autorizaţiilor de construire în extravilan, doar la construcţiile reprezentând anexe gospodăreşti a căror suprafaţă construită este de maxim 100 mp şi anexele gospodăreşti ale exploataţiilor agricole a căror suprafaţă construită desfăşurată este de maxim 500 mp.

Comisia propune Plenului Camerei Deputaţilor respingerea propunerii legislative din următoarele considerente: modificările propuse conduc la autorizarea de către consiliul judeţean, în extravilanul comunelor, a oricărei tip de construcţie, inclusiv pentru comunele care au organizate structuri de specialitate, cu excepţia anexelor menţionate explicit în cuprinsul art.4 alin.(1) lit.a) pct.2. De asemenea, ar implica şi autorizarea de către primarii comunelor, chiar şi în lipsa structurilor responsabile cu urbanismul, a locuinţelor individuale şi a anexelor gospodăreşti ale exploataţiilor agricole din extravilan, cu o suprafaţă construită desfăşurată de până la 5000 mp, potrivit reglementărilor avute în vedere de iniţiatori în cadrul art.4 alin.(1) lit.f) din propunerea legislativă.

Propunerea legislativă face parte din categoria legilor ordinare, conform art.76 alin.(2) din Constituţia României, republicată.

La dezbaterile care au avut loc în şedinţa comisiei din 2 iunie 2010 a participat, în conformitate cu prevederile art.54 şi 55 din Regulamentul Camerei Deputaţilor, republicat, doamna Anca Ginavar – director în Ministerul Dezvoltării Regionale şi Turismului.
La lucrările comisiei au fost prezenţi 32 deputaţi, din totalul de 33 membri ai comisiei.

Raportul de respingere al comisiei a fost adoptat cu unanimitate de voturi.
Senatul a respins propunerea legislativă în şedinţa din 26 aprilie 2010.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 
	PREŞEDINTE,
	SECRETAR,

	Sulfina BARBU
	Mihai Cristian APOSTOLACHE


Expert: Roxana Feraru

